Marlene Harpsøe (DF), 2008-05-09:
Der er ingen forældre, der vågner op og ønsker, at deres barn måtte ende i prostitution.
Der kan være mange årsager til, at en ung kvinde eller mand bevæger sig ud i prostitution med så store risici forbundet med det.
I mine øjne er det vigtigt at få et større kendskab til, hvorfor mennesker vælger eller bliver presset til at prostituere sig.
Det er vigtigt at få klarlagt dette.
Her og nu er det Dansk Folkepartis højeste prioritet at få styrket indsatsen for at hjælpe prostituerede ud af prostitutionen, når det overhovedet er muligt.
Vi bør derfor se på muligheden for at få ansat flere gadearbejdere, der kan opsøge og hjælpe de prostituerede med at få klarlagt deres sociale situation og stable et tilbud på benene, der kan hjælpe dem ud af deres problemer.
Der har igennem de senere år været mange grufulde historier om unge kvinder, der lokkes eller tvinges til Danmark for at arbejde som prostituerede.
Det er naturligvis helt og aldeles uacceptabelt.
Desværre har de åbne grænser i EU og udvidelsen med de mange østeuropæiske lande, hvor mafiaen står meget stærkt, gjort os næsten forsvarsløse i kampen mod denne modbydelige menneskehandel.
Det er derfor af afgørende betydning, at Danmark får reetableret grænsekontrollen på linje med lande som Storbritannien og Frankrig og derved får mulighed for at pågribe langt flere menneskesmuglere og kvindehandlere.
Det er en tid, hvor Socialdemokraterne i deres EU-iver støtter endnu flere tiltag til nedbrydning af nationalstaten, der er det eneste reelle forsvar mod menneskehandel.
Også på dette punkt svigter Socialdemokraterne og resten af venstrefløjen.
I Dansk Folkeparti mener vi således ikke, at det er muligt endsige klogt at se problemerne med prostitution i et for ensidigt perspektiv.
Endvidere bør vi fokusere på at kortlægge og bekæmpe årsagerne til, at mænd såvel som kvinder vælger at købe seksuelle ydelser.
Dansk Folkeparti støtter ikke en sådan kommission, som Socialdemokraterne foreslår, da de udenlandske erfaringer løbende tilgår ministeriet, der således kan skabe et overblik over disse og dele dem med Folketingets medlemmer.
For det første vil jeg sige, at det lyder, som om Enhedslistens ordfører mener, at en mand er voldtægtsforbryder, hvis han har sex med en tvungen kvinde.
Det er han ikke nødvendigvis, hvis han ikke er klar over, at kvinden rent faktisk er tvunget til at levere de her seksuelle ydelser, og den grænse synes jeg også er utrolig vigtig lige at have med i det her.
For det andet nævner fru Line Barfod de her 30-100 dage, hvor kvinden har mulighed for at være her i Danmark, indtil hun bliver fulgt tilbage til hjemlandet.
Det synes jeg faktisk er en ganske udmærket periode.
Desuden synes jeg nu engang, at kvinden vel har bedst af at komme hjem igen til sin egen familie og til nogle mere stabile forhold end at være alene her i Danmark sammen med nogle forfærdelig forhærdede bagmænd.
Jeg giver fru Line Barfod fuldstændig ret i, at det er dybt tragisk, at der er så mange mennesker, som bliver handlet i Europa og også til Danmark, og jeg er egentlig enig i fru Line Barfods udsagn om, at det jo er en slags voldtægt, når en kvinde på den måde bliver tvunget til at have sex med andre mænd.
Det skal vi bekæmpe med hård hånd.
En af løsningerne og det, vi også siger i Dansk Folkeparti, er, at vi må have lukket de grænser først og fremmest, for det er jo fuldstændig urimeligt, at vi ikke selv kan kontrollere, hvem der kommer ind, og kan få bremset det ved grænsen.
Desuden mener vi selvfølgelig, at de ofre skal hjælpes.
Der er allerede i dag initiativer i gang, som vi er positive over for, og som betyder, at der bliver taget hånd om kvinden, og at hun bliver fulgt tilbage til sit hjemland, hvor der også vil blive taget hånd om hende.